Pta-onnie stort voor klas ineen, sterfArgieffoto ŉ Onderwyser aan ŉ Pretoriase hoërskool het Dinsdagoggend voor leerders in ŉ klaskamer ineengestort en gesterf. Panyaza Lesufi, LUR van die Gautengse departement van onderwys, het Dinsdagoggend die nuus gedeel. “Slegte nuus. ŉ Onderwyser het ineengestort en is dood terwyl die onderwyser klas gegee het. Ek haas na die toneel. Ek is bekommerd oor die welstand van die kinders,” het hy op Twitter gesê. Oupa Bodibe, woordvoerder van die departement, het aan Maroela Media bevestig die onderwyser is by Clapham High School in Queenswood dood. “Ons kan in die stadium net bevestig dat die onderwyser gesterf het. Die departement lê tans besoek by die skool af en sodra meer inligting beskikbaar is, sal die departement ŉ persverklaring uitreik.” Bodibe kon nie dadelik die onderwyser se ouderdom of geslag bevestig nie. Die skool het alle navrae na die departement verwys. Kapt. Coba Brits, woordvoerder van die Villieria-polisie, het gesê die dood is nog nie by die stasie aangemeld nie, maar dit kan dalk binnekort gebeur. Lees ook: Beraders na hoërskool gestuur waar Pta-juffrou sterf